
PËR  HAPJEN E PROGRAMIT TË RI TË STUDIMIT, PRANË SHKOLLËS SË LARTË UNIVERSITARE, PRIVATE “KRISTAL” DHE HAPJEN E FILIALIT NË QYTETIN E KUKËSIT
  
Në mbështetje të nenit 100 të Kushtetutës dhe të neneve 4, pika 2, 43, 44  e 45  të ligjit nr.9741, datë 21.5.2007 “Për arsimin e lartë në Republikën e Shqipërisë”, të ndryshuar, me propozimin e Ministrit të Arsimit dhe Shkencës, Këshilli i Ministrave
 
VENDOSI:
                                                     
1.  Hapjen e programit të studimit, të ciklit të parë, në “Mësuesi për arsimin fillor”, në formën e studimeve me kohë të plotë, pranë shkollës së lartë universitare, private, “Kristal”, Tiranë. 
2.  Kohëzgjatja  normale e programit të studimit, të ciklit të parë, të jetë 3 (tri) vite akademike, me plotësimin, së paku, të 180 krediteve. Në përfundim të këtij programi studimi lëshohet diplomë e nivelit të parë (DNP) në “Mësuesi për arsim fillor”. 
3.  Hapjen e të njëjtit program studimi, të ciklit të parë, në formën e studimeve me kohë të plotë, në “Mësuesi për arsimin fillor”, në filialet e qytetit të Fierit dhe të qytetit të Korçës.
4. Hapjen në qytetin e Kukësit, të filialit të këtij universiteti, të Fakulteteve të Drejtësisë, të Shkencave Politike, të Infermierisë dhe të Administrim-biznesit, si pjesë përbërëse e shkollës së lartë universitare, private, “Kristal”, Tiranë. 
5.  Hapjen e programeve të studimit të ciklit të parë, në formën e studimeve me kohë të plotë, në filialin e Kukësit, në:
 a)  Drejtësi;
b)  Marrëdhënie ndërkombëtare;
c)  Shkenca komunikimi;
ç)  Psikologji;
d)  Infermieri;
dh)  Menaxhim biznesi;
d)   Financë. 
6.  Programet e studimit, të përcaktuara në pikat 3 e 5 të këtij vendimi, të jenë të njëta me programet e studimit, që shkolla e lartë universitare, private, “Kristal”, ofron në selinë qendrore të saj në Tiranë. Ato do të realizohen me 18 kredite dhe kohëzgjatja e tyre do të jetë 3 (tri) vite akademike. Në përfundim të programeve të studimeve lëshohet diploma e nivelit të parë (DNP), përkatësisht në: 
a)  Drejtësi;
b)  Marrëdhënie ndërkombëtare;
c)   Shkenca komunikimi;
ç)   Psikologji;
d)   Infermieri;
dh)  Menaxhim biznesi;
d)   Financë.
7.   Ngarkohet shkolla e lartë universitare, private, “Kristal”, që, për çdo program studimi, të sigurojë, nëpërmjet marrëdhënieve kontraktuale, zhvillimin e disa prej disiplinave kryesore formuese të specialitetit,  pas vitit të parë, nga një personel akademik i huaj, me kualifikimin e nevojshëm. 
8.  Shkolla e lartë universitare, private, “Kristal”, ta fillojë veprimtarinë mësimore për programet e studimit, të përcaktuara në këtë vendim,  pasi të ketë marrë, jo më vonë se dy javë para fillimit të veprimtarisë mësimore, lejen përkatëse nga ministri i Arsimit dhe Shkencës. 
Ministri e lëshon lejen pasi vlerëson se institucioni mësimor ka përmbushur angazhimet e deklaruara, në përputhje me udhëzimin e tij për këtë qëllim. 
9. Ndryshimet në vendndodhje, plane, forma studimi dhe programe, si dhe në elemente të tjera, të miratuara, bëhen pas miratimit nga Ministria e Arsimit dhe Shkencës. 
10.  Shkolla e lartë universitare, private, “Kristal”, duhet t’i nënshtrohet procesit të akreditimit institucional të këtyre programeve, brenda afateve të përcaktuara në ligjin në fuqi. 
11. Ngarkohet Ministria e Arsimit dhe Shkencës për kontrollin periodik të ligjshmërisë në institucion dhe për zbatimin e këtij vendimi. 
Ky vendim hyn në fuqi pas botimit në  Fletoren Zyrtare.

